V. Novotný, poslanec: (2008-07-01):
Stanovisko SDKÚ – DS, si myslím, je známe aj z môjho vystúpenia v parlamente, aj z opakovaných tlačových konferencií, ktoré sme v Košiciach mali s pani poslankyňou Tkáčovou. Predovšetkým zopakujem snáď len toľko, že považujeme naďalej za nie celkom korektný spôsob, akým sa táto poslanecká novela zákona dostala do parlamentu, pretože vždy tomu bolo tak, že keď sa podávala novela zákona o meste Košice, a bolo ich niekoľko, naposledy sa podávala v minulom funkčnom období, tak sa pod ňu väčšinou podpísali všetci poslanci v Národnej rade, ktorí pôsobia alebo bývajú v meste Košice, čím sa zamedzilo práve takýmto diskusiám, ktoré tu momentálne prebiehajú, že majú na to názor iný košickí poslanci z KDH, iný košickí poslanci z SDKÚ, iný košickí poslanci zo Smeru. Takže myslím, že sa to dalo vydiskutovať doma, dohodnúť sa, lebo ako ukázal aj mesiac máj, nie je problém sadnúť si za rokovací stôl a diskutovať. Nie je žiaden problém sadnúť si za rokovací stôl a diskutovať. Trošku za nekorektný považujem aj zámer využiť zo strany poslancov strany Smer parlamentnú väčšinu, ktorú majú spolu s koaličnými partnermi, s Ľudovou stranou – HZDS a SNS, na to, aby menili pravidlá, v ktorých samospráva v Košiciach funguje. Myslím si, že zástupcovia občanov sú predovšetkým pán primátor a mestskí poslanci, ktorí majú mandát na to, aby spravovali veci verejné v rámci mestskej samosprávy v meste Košice. A neopýtať sa ich na ich názor a prísť s novelou zákona nie je práve to najkorektnejšie, to sa vyjadrujem teraz veľmi citlivo a veľmi opatrne. Čo sa týka samotného obsahu zákona a prvého bodu, myslím, že pán poslanec Bauer to zobral tak zoširoka. Vysvetlil všetky súvislosti uplatnenia tohto bodu, ktorý sa týka skutočnosti, aby mestské časti mohli vystupovať ako právnické osoby vo vzťahu k čerpaniu finančných prostriedkov z fondov Európskej únie. Áno, dá sa povedať aj argument, ktorý tu určite aj povie pani predkladateľka, že podobne je to v Bratislave na základe novely, ktorá už bola v tomto funkčnom období. Do určitej miery, pozrite sa, nič svetoborné sa Košicami neudeje, že to budú môcť mestské časti čerpať alebo budú môcť mestské časti podávať tieto projekty, mesto Košice sa ani nezrúti, nebude ani chudobnejšie, ani bohatšie. Dokonca teoreticky sa dá špekulovať, že mestské časti by spolu s mestom tiež mohli byť viac úspešné, ako keď to bude podávať mesto samostatne. Takže teoreticky sa dostane viacej finančných prostriedkov z európskych fondov do mesta. Hovorím veľmi teoreticky. Faktom ale ostáva, ako sa na to mesto dívame. A tú filozofiu veľmi krátko snáď načrtnem. Predstava SDKÚ – DS o meste Košice je predstava o silnom meste, so silným primátorom, so silnými kompetenciami mestského zastupiteľstva a s mestskými časťami, ktoré budú vykonávať čiastočne časť samosprávnych funkcií po dohode s mestom. Predstava SDKÚ – DS je o silných Košiciach, o jednom silnom integrálnom metropolitnom meste, ktoré by mohlo byť veľmi dôležitým momentom a rozvojovým impulzom rozvoja celého východu našej republiky. Jedným z veľkých tajomstiev veľkého regionálneho rozdielu medzi východom a západom je aj skutočnosť, že kým na západe existuje dominantná Bratislava, ktorá púta investície, púta inteligenciu, púta vysoko kvalifikovanú pracovnú silu, tak ak by sme možno podobné centrum mali na východe, tak dokázali by sme takisto široké okolie tejto metropoly pohnúť možno rovnakým spôsobom, ako je tomu v Bratislave. A ja si myslím, že práve toto ustanovenie v bode 1 poslaneckej novely zákona ide proti tejto filozofii. Ide k tomu, aby tie mestské časti sa začali správať takou salámovou metódou krok za krok ako obec, aby mali stále viacej kompetencií porovnateľných s obcou, právnickou osobou, ktorú označujeme ako obec. A nemyslím si, že to prospeje komplexnosti a integrálnosti mesta Košice. Nemyslím si, že je to dobré smerovanie. Rovnako sa zrejme o tom budeme na jeseň baviť v Košiciach, kde viem, že je určitý audit, je určitá predstava. Nejdem vás tým zabávať o tom, koľko kompetencií by sme ešte mali preniesť na mestské časti alebo nemali preniesť na mestské časti. A aj v tomto prípade bude SDKÚ – DS zastávať stanovisko, že našou predstavou je silné mesto Košice. Možno by človek mohol špekulovať o tom, či je výhodnejšie mať z politického hľadiska viacej starostov v mestských častiach za našu politickú stranu alebo keď sú za inú politickú stranu, tak vtedy by sme radšej chceli silnejšie kompetencie primátora, keď je za našu politickú stranu. Ale myslím, že to, čo je dôležité, nie je to, ktorý je starosta alebo primátor je za akú politickú stranu, ale to, ako sú nastavené tie mechanizmy v tom meste. Z tohto pohľadu toto ustanovenie, ktoré sa navrhuje poslaneckým návrhom zákona, ide proti duchu silného mesta, ide proti duchu tomu, aby Košice mohli čerpať finančné prostriedky na veľké projekty v prospech všetkých občanov a aby sa finančné prostriedky z európskych fondov nečerpali na partikulárne záujmy jednotlivých mestských častí, z ktorých mnohé sú historické obce s niekoľkými stovkami obyvateľov, pričom celé mesto má bezmála štvrť milióna obyvateľov. Je namieste, samozrejme, aj politická úvaha o tom, ktorí to budú práve starostovia, aj keď som povedal, že nechcem o tom veľa teraz špekulovať, ktorí sa nakoniec k tým finančným prostriedkom prostredníctvom európskych fondov dostanú. Keď si niekto myslí, že to budú prioritne starostovia z dnešných opozičných strán v Národnej rade, ktorých je dosť v meste Košice, myslím si, že je to skôr výhodné pre starostov, ktorí sú blízki vládnym politickým stranám, ale tých je zas v meste Košice pomerne málo. Z toho vyplýva, že tento zákon by sme nemali posudzovať politicky. A myslím si, že aj strana Smer by mohla uvážiť, že nie je vhodné to posudzovať politicky, ale vhodné by bolo skôr, aby mesto Košice mohlo čerpať tieto finančné prostriedky, než aby sme ich dislokovali na mestské časti. Ale, prosím, o tom sa dá filozofovať. Čo sa týka počtu viceprimátorov, tak, viete, argumenty, ktoré povedala pani predkladateľka v prvom aj teraz v druhom čítaní, sú na základe nejakej právnej analýzy. Ja to rešpektujem. Ja nie som právnik. Právnik má svoj názor, má svoju právnu analýzu. Ja mám k dispozícii inú právnu analýzu, na základe ktorej tieto argumenty neobstoja, pretože zákon o obecnom zriadení nie je nadriadený zákonu o Košiciach, pretože oba tieto zákony schválila Národná rada prostou väčšinou. Zákon o obecnom zriadení upravuje to, čo neupravuje zákon o Košiciach, ktorý je lex specialis. Organizačný poriadok mesta je originálnou kompetenciou mestského zastupiteľstva v súlade so zákonom o Košiciach. Viceprimátori sú hradení z vlastných prostriedkov mesta. Je to originálna kompetencia mesta. Určovanie počtu viceprimátorov je zasahovanie do právomocí mestskej samosprávy aj v zákone o obecnom zriadení. Čítal som zo stanovisko odbornej právnej analýzy, ktorú ja mám k dispozícii. A na základe tej mestské zastupiteľstvo upravilo vo svojom štatúte na začiatku tohto funkčného obdobia počet viceprimátorov na číslo tri. Dámy a páni, viete, keď sú dva právne názory, môže ich možno rozlúsknuť len Ústavný súd. Takže ja teraz nejdem hovoriť o tom, ktorý je ten dobrý a ktorý je zlý, ktorý je správny, ktorý je nesprávny názor. Ale myslím si, že mali by sme hľadať nejaké riešenie. Ja som povedal aj tu v prvom čítaní, aj na tlačovke opakovane, že nemám problém s tým, aby malo mesto Košice dvoch viceprimátorov, dokonca ani s tým, aby malo jedného viceprimátora, pretože, tak ako to povedal pán poslanec Bauer, dá sa to vyriešiť, ak je potreba poveriť určitými kompetenciami niektorých poslancov mestského zastupiteľstva aj plným úväzkom formou poslanca uvoľneného na výkon funkcie. Treba povedať, že na regionálnej samospráve je to bežná prax, že existuje podžupan, teda podpredseda, povedzme, Košického samosprávneho kraja, existuje jeden, dvaja poslanci uvoľnení na výkon funkcie. Takže takisto sa to dá vyriešiť aj v mestskom zastupiteľstve. Treba ale povedať, že korektné by bolo, ak chceme byť korektní, upraviť počet viceprimátorov od ďalšieho funkčného obdobia. Predsa došlo k určitým politickým dohodám. V Košiciach existuje trojkoalícia. Trojkoalícia v dobrej viere na základe právneho stanoviska upravila v štatúte počet viceprimátorov na troch. Títo majú svoje kompetencie, sú poverení určitými právomocami. To, či to funguje dobre alebo zle, posúdia komunálne voľby, ktoré vystavia vysvedčenie jednotlivým politickým funkcionárom a jednotlivým politickým stranám. Ale myslím si, že ak by sme chceli korektne riešiť tento problém, áno, znížme to na počet dvoch viceprimátorov, ale od ďalšieho funkčného obdobia, pretože meniť to v strede znamená vyvolať určité otázniky medzi koaličnými partnermi, ktorýže viceprimátor bude odsunutý, či ako poslanec na výkon funkcie bude uvoľnený, nebude uvoľnený. No a z tohto pohľadu keďže strana Smer je v Košiciach v opozícii, to vnímam z jej strany ako trochu zneužitie väčšiny v parlamente a trochu snahu vraziť klin do koalície, ktorá v meste Košice funguje, proste rozhádať nás. Neviem to ináč vyjadriť, prečo to stranu Smer tak odrazu v strede funkčného obdobia začalo trápiť práve návrhom zákona, prečo nešla skôr právnou cestou, ak si myslela, že teda stanovisko nie je v súlade so zákonom o meste Košice a v súlade so zákonom o obecnom zriadení. Chcem povedať aj toľko, že sme tu diskutovali aj v pléne, aj v kuloároch o počte mestských častí v Košiciach. Ja som veľmi rád, a chcem sa poďakovať aj pani predkladateľke, lebo viem, že už teraz nevystúpi, len v záverečnom slove môže vystúpiť a tam už nemôže dať pozmeňujúce návrhy takéhoto charakteru, že sa nebude meniť počet mestských častí tu v Národnej rade. Považujem to za korektné zo strany predstaviteľov Smeru v Košiciach, že sme túto diskusiu začali, že sme sa začali rozprávať o nejakom mechanizme, ako by sme znížili počet mestských častí. Môj názor vždy bol a názor SDKÚ – DS je totožný s názorom znížiť počet mestských častí. Myslím si, že 22 mestských častí vzniklo nejako historicky, ale vedeli by sme omnoho efektívnejšie organizovať ten druhý stupeň samosprávy v meste Košice. Treba o tom, samozrejme, veľmi citlivo diskutovať. Vážim si stanovisko predkladateľov, ktorí chcú vychádzať z dnes platného zákona o meste Košice a prišli s návrhom nejakého mechanizmu, na ktorom by sa mohli naprieč politickým spektrom možno aj dohodnúť, ak bude teda vôľa. Teda som veľmi rád, že pri zajtrajšom hlasovaní o 11.00 hodine nemusí hlasovať poslanec z Brezna alebo poslanec z Dolného Kubína o tom, či mestská časť Kavečany bude alebo nebude alebo či bude alebo nebude mestská časť Pereš, lebo toho som sa trochu obával. A bolo by to, myslím si, naozaj nekorektné. Som rád, že sa to podarilo. Čiže naozaj to chcem pochváliť. A na druhej strane ale chcem povedať, že o to viac by som za korektné považoval zo strany predkladateľov, ak by rovnako korektne pochopili problematiku viceprimátorov ako citlivú politickú tému a možno aj vyriešenie počtu viceprimátorov až od  ich ďalšieho funkčného obdobia, aby naprieč politickým spektrom zlepšilo atmosféru na hľadanie  riešenia o zlučovaní alebo znížení počtu mestských častí. Dámy a páni, ďakujem za pozornosť.